Pierre Simon Laplace

**Pierre Simon de Laplace** (Beauomont-en-auge, Calvados, 1749 - Parigi 1827), astronnomo, fixico e matematico, un di mascimi sciençiæ françeixi de l'epoca napolionega. 

A so œuvia fondamentâ a l'è o *Traité de mécanique céleste* (5 voll., 1798-1825), inta quæ o l'espoñe de importante scoverte e innovaçioin (teoria de perturbaçioin, secolæ e periodiche; perturbaçioin mutoe de Giove e Saturno; teoria dinamica de maree ecc.). O dette di noteivi contributi a l'elettromagnetismo e a molti atri campi da fixica (teoria di fenommeni capillæ, acustega, teoria di gas, calorimetria ecc.); in matematica o fu determinante pe-o sviluppo de l'analixi algebrica e infiniteximâ e o calcolo de probabilitæ.

## Vitta e attivitæ
De modesta famiggia de agricortoî, ciammao a Pariggi a 18 anni da J. d'Alembert, o divegne rapidamente famoso pe-i so loei e o fu cormao d'ónoî da-o Napolion (ministro da pubbrica Istruçion, ma pe poche settemañe, into 1799; subito doppo senatô, da pœu, into 1803, cançellê do senáto). A prœuvo Laplace o reize però omaggio a Luigi XVIII, ch'o-o nominò pâo de França e marcheize. 

Into 1816 o fu eletto membro de l' *Académie française*. 

L'œuvia prinçipâ do Laplace a l'è o za çitao *Traité de mécanique céleste*. In questo son esposte e riçerche precedente a quelle de Laplace in sce-o moto e in sce-a figua di cianæi, e e nomiose e importante scoverte e innovaçioin do Laplace mæximo (teoria de perturbaçioin, secolæ e periodiche; teoria de l'acceleraçion secolâ da Luña; invariabilitæ secolâ de distançe medie di pianeti da-o Sô; teoria de l'attraçion di sferoidi; perturbaçioin muttoe de Giove e Saturno; teoria dinamica de maree; ecc.). inte riçerche in sci-i sferoidi o Laplace o se servì de l'equaçion Δ2u = 0 (equaçion de Laplace) e de fonçioin sfeighe; queste riçerche g'han quindi rilevo ascì pe-i contributi a l'anallixi matematica. Inte una *Expoxition du système du monde* (1796), o Laplace o deliniò sença formalismi matematichi e linnie generæ da meccanica çeleste, dando una ciu rigorosa formulaçion a-a teoria cosmogonica do Kant in sce l'origine do scistema soâ. 

Di importanti contributi o Laplace o l'apportò a l'elettromagnetismo (scistemaçion da teoria di campi elettrichi e magnetichi; formule elementæ di açioin magnetiche), comme in atri campi da fixica (teoria di fenommeni capillæ, carcolo da veloçitæ de propagaçion do son, teoria di gas, calorimetria, ecc.), e, numeroxi e importantiscimi, into campo de l'analixi, algebrica e infiniteximâ (serie numeriche, serie trigonommetriche in doe variabile; fraçioin continnoe; integraçion di equaçioin differençiæ a-e derivæ ordinaie e a-e derivæ parçiæ; equaçioin a-e differençe finie, equaçion de Laplace, teoria do potençiâ, ecc.). 

O feççe parte da primma commiscion incaregâ da çernia de unitæ fondamentæ pe-o scistema metrico deximâ. 

O Laplace o pubbricò inoltre doe œuvie fondamentæ in sci-o calcolo de probabilitæ: a *Théorie analytique des probabilités* (1812), e ciu tardi (1819) un sazzo filosofico in sce-e probabilitæ. Inta primma Laplace o dimostra un celebre teorema (dito ancœu de Laplace-Ljapunov): o caxo, inteiso comme l'effetto risurtante da 'n gran numero de piccene caose indipendente, o porta a-a lezze de distribuçion normâ, gaussiaña.

## Atri progetti

Categorîa:Biografìe
Laplace, Pierre Simon
Laplace, Pierre Simon
Laplace, Pierre Simon‎